2020年珠江口地震

2020年珠江口地震係2020年1月5號上晝6點55分喺珠江口發生嘅地震。震中喺北緯22.08度，東經113.86度附近，強度係3.5級。另外，喺同年4月22號上晝11點35分再次喺珠海海域發生地震，震中喺北緯22.05度，東經113.41度附近，強度係2.2級。

概述 
喺1月5號地震，有市民喺睡夢入面驚醒，東涌、屯門、大埔等區域有居民報告感覺到地震，亦包括市區如石硤尾同九龍塘。

喺4月22號地震，澳門同珠海橫琴、金灣區一帶震感比較明顯。

1月份地震影響地區

中國大陸

廣東 
廣東省應急管理廳表示，1月5號地震震央同最近陸地距離約30公里，震源深度12公里，之後錄到2次餘震，冇明顯嘅海嘯波同潮位變化。近幾日原震區發生4級以上地震可能性唔大。

香港 
香港天文台喺2020年1月5號上晝7點10分發出本地有感地震報告，指收到市民報告表示感到地震，做緊分析，當有進一步資料嗰陣就會盡快公布；上晝7點50分，更新本地有感地震報告，據初步分析，震中距離香港嘅西南約41公里，方位232度，有市民同天文台報告表示感受到呢次地震；上晝8點50分，更新本地有感地震報告，指收到超過1200個市民報告，表示感受到呢次地震，震動維持幾秒。初步分析顯示香港嘅地震烈度係修訂麥加利地震烈度表嘅第IV度，即懸掛嘅物件擺動、門、窗、碗碟發出響聲。

香港一個月前喺長洲亦發生過地震，震央同今次地震相隔近25公里。香港天文台高級科學主任陳世倜表示，長洲地震同今次相隔一個月，兩次都係弱地震，香港唔喺活躍嘅地震帶，好難判斷兩者有關連。至於近期會唔會再有香港有感地震，佢話地震嘅隨機性較高，數據上睇唔到日後地震會唔會變得密。

澳門 
2020年首次地震發生喺上晝6點55分，有住喺雀仔園同黑沙居民話，上晝近7點，喺客廳感到左右搖擺，震感同平時重型車輛經過時嘅震動唔同，歷時大約1到2秒。本澳氣象局初步分析，震央距離本澳約30公里，呢次係2001年以嚟錄得最近本澳嘅地震。

4月份地震影響地區

中國大陸

廣東 
珠海市科技創新局話，喺4月22號11點35分01秒，喺廣東珠海金灣區蓮塘灣附近海域發生M2.2級地震，深度11千米。由於呢次震級較細，唔會對市民正常生產生活造成影響，大家唔使咁驚。而家，該局主要接到喺橫琴嘅高樓層居民嘅反饋，暫時未收到其他地區人員反映。而家，珠海未收到人員傷亡同財產損失報告。

香港 
香港天文台再喺2020年4月22號下晝2點17分發出本地有感地震報告，據香港天文台嘅初步分析，2020年4月22號上晝11點35分廣東珠海附近發生一次2.2級地震，震中喺北緯22.04度，東經113.41度附近，即香港天文台嘅西南偏西約84公里。

香港天文台收到兩個市民報告，表示感受到呢次地震，震動維持幾秒。初步分析顯示本港嘅地震烈度係修訂麥加利地震烈度表嘅第II度，即喺樓宇上層或合適位置，同埋喺靜止緊嘅人有感。

澳門 
澳門氣象局表示，喺4月22號11點35分06秒，震央喺澳門西南約21公裏海域發生地震。呢次係氣象局今年第二次錄得喺澳門100公里範圍內、震級2.0或以上嘅地震。澳門唔少喺室內嘅市民都感受到震動，氣象局亦喺嗰日截止下晝2點夾埋收到超過15個市民電話查詢。

攷

連出去 
 1979年以來的本地有感地震
 1979年以來本地有感地震的烈度分佈

2020年地震
香港2020年
廣東2020年
香港地震
中華人民共和國地震